ลักษณะการประกอบธุรกิจ

(1) ประวัติความเป็นมา และการเปลี่ยนแปลงและพัฒนาที่สำคัญของบริษัท

บริษัท เซมิคอนดัคเตอร์ เวนเจอร์ อินเตอร์เนชั่นแนล จำกัด ได้ก่อตั้งเมื่อวันที่ 2 สิงหาคม 2528
เพื่อดำเนินธุรกิจรับจ้างผลิตวงจรสำหรับนาฬิกาและสินค้าทางอิเล็กทรอนิกส์ทั่วไป
ซึ่งภายหลังได้มีการแปรสภาพจากบริษัทจำกัด เป็นบริษัท เซมิคอนดัคเตอร์ เวนเจอร์
อินเตอร์เนชั่นแนล จำกัด (มหาชน) ในวันที่ 25 พฤษภาคม 2537
และได้มุ่งเน้นการผลิตสินค้าอิเล็กทรอนิกส์ที่มีความซับซ้อนสูงขึ้นตามลำดับ

การเปลี่ยนแปลงผู้ถือหุ้นใหญ่และผู้บริหารที่สำคัญในระยะเวลา 5 ปีที่ผ่านมา มีดังนี้

-   ปี 2540 บริษัท Asia Pacific Electronic จำกัดได้ประมูลซื้อหุ้นของบริษัทฯ จาก
    ธนาคารกรุงเทพพาณิชยการ จำกัด (มหาชน) เป็นจำนวนร้อยละ 95.24
    ของหุ้นที่ชำระแล้วทั้งหมด และได้กลายเป็นผู้ถือหุ้นใหญ่ของบริษัทฯ โดยต่อมาบริษัท Asia
    Pacific Electronic จำกัด ได้โอนหุ้นของบริษัทฯ ให้กับ Asia Pacific Electronic
    (BVI) Limited ส่งผลให้บริษัทดังกล่าวกลายเป็นผู้ถือหุ้นใหญ่ของบริษัทฯ จนถึงปัจจุบัน
    โดยในปัจจุบัน Asia Pacific Electronic (BVI) Limited ถือหุ้นบริษัทฯ
    ประมาณร้อยละ 82.12 ของหุ้นที่ชำระแล้วทั้งหมด
    สัดส่วนที่ลดลงเกิดจากการเพิ่มทุนโดยการเสนอขายหุ้นสามัญของบริษัทฯ
    ให้แก่บุคคลในวงจำกัดในไตรมาส 4 ปี 2543 อนึ่ง บริษัท Asia Pacific Electronic
    จำกัด และ Asia Pacific Electronic (BVI) Limited เป็นบริษัทในกลุ่มของ H&Q
    Asia Pacific จากประเทศสหรัฐอเมริกา
    ซึ่งเป็นบริษัที่มีความเชี่ยวชาญในการลงทุนในกลุ่มอุตสาหกรรมอิเล็กทรอนิกส์ทั่วโลก

-   ปี 2544 บริษัทฯ มีการเปลี่ยนแปลงผู้บริหารที่สำคัญ คือ ตำแหน่งกรรมการผู้จัดการ
    ตำแหน่งผู้อำนวยการฝ่ายโรงงานและตำแหน่งผู้อำนวยการฝ่ายบัญชีและการเงิน
    นอกจากนี้บริษัทฯ ยังได้แต่งตั้งตำแหน่งผู้อำนวยการฝ่ายทรัพยากรบุคคลเพิ่มขึ้นอีกหนึ่งตำแหน่ง
    อย่างไรก็ตามเนื่องจากกรรมการผู้จัดการคนก่อนได้แจ้งให้คณะกรรม การบริษัทฯ
    ทราบล่วงหน้า ทำให้คณะกรรมการบริษัทฯ
    สามารถสรรหากรรมการผู้จัดการคนใหม่มารับมอบงานได้โดยมีกรรมการผู้จัดการคนเดิมเป็นที่ปรึกษา
    ทั้งนี้คณะกรรมการบริษัทฯ
    เชื่อว่าความสามารถและประสบการณ์ในอุตสาหกรรมอิเล็กทรอนิกส์ของกรรมการผู้จัดการคนใหม่จะสามารถสานต่อนโยบายที่คณะกรรมการได้วางไว้เป็นอย่างดี
    สำหรับตำแหน่งผู้อำนวยการฝ่ายโรงงาน ผู้อำนวยการฝ่ายบัญชีและการเงิน
    และผู้อำนวยการฝ่ายทรัพยากรบุคคล บริษัทฯ
    ได้สรรหาบุคลากรผู้ทรงคุณวุฒิเข้ารับตำแหน่งแทนและที่ผ่านมาได้บริหารงานแทนได้อย่างไม่ติดขัด

(2) ภาพรวมการประกอบธุรกิจของบริษัทฯ และบริษัทย่อย

ในปัจจุบันบริษัทฯ ประกอบธุรกิจรับจ้างผลิตแผงวงจรอิเล็กทรอนิกส์และผลิตภัณฑ์อิเล็กทรอนิกส์
(Electronic Manufacturing Services - EMS)
ให้แก่ลูกค้าซึ่งเป็นเจ้าของผลิตภัณฑ์และลูกค้าที่เป็นผู้รับจ้างออกแบบผลิตภัณฑ์ (Design House)
โดยบริษัทฯ มีความสามารถในการให้บริการลูกค้าในลักษณะครบวงจร กล่าวคือ
ครอบคลุมตั้งแต่การร่วมออกแบบผลิตภัณฑ์ การจัดซื้อวัตถุดิบ การผลิตผลิตภัณฑ์
จนถึงการส่งมอบผลิตภัณฑ์ให้แก่ลูกค้า ทั้งนี้บริษัทฯ
มีศักยภาพในการรับจ้างผลิตผลิตภัณฑ์ในหลายอุตสาหกรรม อาทิเช่น
ผลิตภัณฑ์ที่เป็นวงจรควบคุมระบบอุตสาหกรรม (Industrial Control),
ผลิตภัณฑ์สื่อสารโทรคมนาคม (Telecommunication) และแผงรับสัญญาณดาวเทียม (Satellite
Receiver), ผลิตภัณฑ์อิเล็กทรอนิกส์กลุ่มอุปกรณ์สำนักงาน (Office Automation)
และระบบอิเล็กทรอนิกส์ในรถยนต์ (Automobile)

บริษัทฯ มีเงินลงทุนในบริษัทย่อยแห่งหนึ่ง ได้แก่ บริษัท เซอร์กิตเทคโนโลยี อินเตอร์เนชั่นแนล
จำกัด จำนวนประมาณ 15.48 ล้านบาท หรือคิดเป็นสัดส่วนประมาณร้อยละ 51.58 โดยบริษัทฯ
ได้ลงทุนในบริษัทย่อยในปี 2533 เพื่อผลิตแผงวงจรอิเล็กทรอนิกส์ โดยบริษัทฯ
ได้ส่งตัวแทนของบริษัทฯ เข้าร่วมเป็นกรรมการในบริษัทย่อยดังกล่าว
อย่างไรก็ดีเนื่องจากบริษัทย่อยดังกล่าวมิได้เคยดำเนินการในเชิงพาณิชย์ บริษัทฯ
จึงอยู่ในระหว่างการพิจารณาชำระบัญชีบริษัทดังกล่าว

(3) โครงสร้างรายได้

บริษัทฯ เป็นผู้รับจ้างผลิตแผงวงจรอิเล็กทรอนิกส์และผลิตภัณฑ์อิเล็กทรอนิกส์ (Electronic
Manufacturing Services) ที่สามารถรับงานได้ตั้งแต่การผลิตแผงวงจรอิเล็กทรอนิกส์
(Printed Circuit Board Assembly หรือ PCBA) ไปจนถึงผลิตสินค้าอิเล็กทรอนิกส์สำเร็จรูป
(Box Build) โดยมีลักษณะการประกอบธุรกิจแบบสายธุรกิจเดียว ทั้งนี้ผลิตภัณฑ์ที่บริษัทฯ
ทำการผลิตมีระดับความซับซ้อนในการผลิตแตกต่างกัน จำแนกได้ดังนี้

(1) ผลิตภัณฑ์ที่มีความซับซ้อนในการผลิตน้อย (Commodity Type Assemblies and
    Services) หมายถึง
    ผลิตภัณฑ์ที่มีการประกอบชิ้นส่วนอิเล็กทรอนิกส์ลงบนแผ่นพิมพ์วงจรจำนวนน้อยกว่า 30 ชิ้น
    และ/หรือใช้เวลาในการประกอบและทดสอบน้อยกว่า 20 นาทีต่อชิ้น ตัวอย่างเช่น
    Electronic Detonator เป็นต้น

(2) ผลิตภัณฑ์ที่มีความซับซ้อนในการผลิตปานกลาง (Medium Complex Assemblies and
    Services) หมายถึง
    ผลิตภัณฑ์ที่มีการประกอบชิ้นส่วนอิเล็กทรอนิกส์บนแผ่นพิมพ์วงจรจำนวนประมาณ 30 ถึง 100 ชิ้น
    และ/หรือใช้เวลาในการประกอบประมาณ 20-40 นาทีต่อชิ้น ตัวอย่างเช่น Electronic
    Coffee Timer และ Water Pump Controllerเป็นต้น

(3) ผลิตภัณฑ์ที่มีความซับซ้อนในการผลิตสูง (High Complex Assemblies and Services)
    หมายถึง ผลิตภัณฑ์ที่มีการประกอบชิ้นส่วนอิเล็กทรอนิกส์บนแผ่นพิมพ์วงจรจำนวนมากกว่า 100
    ชิ้น และ/หรือใช้เวลาในการประกอบมากกว่า 40 นาทีต่อชิ้น ตัวอย่างเช่น Ship
    Refrigerator Controller เป็นต้น

หมายเหตุ:
การคำนวณระยะเวลาผลิตดังกล่าวได้จากการคำนวณเวลาการผลิตโดยใช้ชิ้นส่วนมาตรฐาน เช่น
Resistor, Capacitor, Transistor และ Integrated Circuit เป็นต้น

หากพิจารณารายได้ของบริษัทฯ ตามความซับซ้อนในการผลิตจะพบว่าบริษัทฯ
เน้นผลิตภัณฑ์ที่มีความซับซ้อนสูงและซับซ้อนปานกลางมากขึ้นเป็นอย่างมากในปี 2544

[]

(4) ลักษณะของผลิตภัณฑ์หรือบริการ

เพื่อประโยชน์ในการวิเคราะห์กลุ่มลูกค้า บริษัทฯ ได้แบ่งสินค้าออกเป็นหนึ่งในหกประเภทดังนี้

1.  ระบบควบคุมอุตสาหกรรม (Industrial Control)

2.  สื่อสารโทรคมนาคม (Telecommunication)

3.  อุปกรณ์สำนักงาน (Office Automation)

4.  อุปกรณ์สื่อด้านเสียงและภาพระดับสูงที่ใช้ในระบบห้องบันทึกเสียงสตูดิโอ (Professional
    Audio and Video)

5.  ระบบอิเล็กทรอนิกส์รถยนต์ (Automobile)

6.  สินค้าอุปโภคบริโภค (Consumer)

มีข้อมูลย้อนหลังในช่วง 5 ปีที่ผ่านมา ของบริษัทฯ แสดงให้เห็นว่า กลุ่มสินค้าอุปโภคบริโภค
(Consumer) มีอัตราการเติบโตที่ถดถอย เมื่อเปรียบเทียบกับกลุ่มอื่น
โดยเฉพาะอย่างยิ่งกลุ่มสินค้าอุตสาหกรรม (Industrial Control) มีอัตราเติบโตอย่างเด่นชัด
ซึ่งสอดคล้องกับกลยุทธ์บริษัทฯ
ในการมุ่งเน้นผลิตภัณฑ์ที่มีความซับซ้อนระดับสูงและต้องการวิศวกรและผู้เชี่ยวชาญในระดับสูง

[]